ODMAŽUĆA UVJERENJA I GREŠKE U MIŠLJENJU 
Sve jedna osoba, bez obzira na iskustvo i obrazovanje povremeno ima određena odmažuća uvjerenja i greške u mišljenju. Ljudi imaju urođenu tendenciju da povremeno misle pomalo iskrivljeno, i sami sebi nanose dodatnu bol. Često se ovaj proces dešava nesvjesno, međutim ono što je važno jeste, da sve jedna osoba može prekinuti lanac odmažućih misli, ako to čvrsto odluči! Možda su nam odmažuće misli urođene, ali nam je isto tako sposobnost za promjenu urođena crta. Ljudi su prirodno motivisani i imaju sposobnost da mijenjaju svoje misli i ponašanje, kako bi imali duži život, više zadovoljstva i manje boli. 
[bookmark: _GoBack]Glavna odmažuća uvjerenja su:	
#1 APSOLUTISTIČKI ZAHTJEVI
Ljudi su skloni postavljati nerealne zahtjeve prema sebi, drugima i svijetu. Zahtijevajući od sebe/univerzuma/Boga da stvari ne smiju biti onakve kakve jesu! Ovakav način razmišljanja je odličan recept za nesretan život! Veoma je važno napraviti razliku između PREFERENCIJE, koja je realna, i svako ima pravo preferirati, i s druge strane ZAHTJEVA koji vode ka odmažućim emocijama i patnji!
#2 UŽASAVANJE  
Veoma rijetko u životu se običnom pojedincu nešto desi što bi si približno moglo označiti kao užasnim, ali opet često smo skloni opisati situaciju užasnom. Ako smatramo situaciju užasnom, naš nervni sistem to interpretira kao šah-mat! Prestane se boriti i truditi te ne gleda preostale realne opcije. Da li Vam pomaže smatrati svoj problem užasnim? Da li vam te misli pomažu!? Užasno nas blokira, loše pokreće.
#3 NISKA TOLERANCIJA NA FRUSTRACIJU
Smatranje situacije nepodnošljivom često karakteriše anksioznost. Ljudi vjeruju da se ne mogu suočiti sa svojim strahom, sa svojim problemom.  Prava istina je zapravo da smo često mnogo mnogo jači nego što to mislimo! Isplati se podnjeti neugodnost i napetost!   
#4 SAMOOBEZVREĐIVANJE I OBEZVREĐIVANJE DRUGIH
Ljudi često pojedinačne greške uopštavaju na cjelokupnu ličnost. Svi pravimo greške, i pravi cilj bi trebao biti bezuslovno prihvatanje sebe. To što prihvatimo loše ponašanje, ne znači da nam se dopada, već da preuzimamo odgovornost i nastavljamo dalje, snažniji i pametniji!
Postoje više različitih greški u mišljenju, i nije rijetkost da djeluju u paru. Neke od čestih greški u mišljenju su:
#1 MINIMALIZACIJA / MAKSIMALIZACIJA – Umanjivanje ili preuveličavanje pozitivnih ili negativnih događaja i situacija u životu!
“To što sam u ovoj igri imao dobre pogotke je samo sreća i uopšte nije bitno, a promašaji (koji mi se nisu smjeli desiti) su najgora moguća i neoprostiva greška.”
#2 FOKUSIRANJE NA NEGATIVNO – Fokusiranje na negativno i preuveličavanje značajnosti!
“Ne mogu da podnesem kada mi u životu pođe naopako (odnosno onako kako ne bi trebalo), i ne vidim da mi se išta dobro dešava u životu.”
#3 SELEKTIVNO MIŠLJENJE / MENTALNI FILTER – Pogrešno povezivanje činjenica i vađenje riječi iz konteksta!
“Skoro svi su pljeskali na kraju moje prezentacije. Ali, to što nisu svi pljeskali znači da je moja prezentacija veoma loša.”
#4 EMOCIONALNO REZONOVANJE – Vjerovanje da ono što osjećamo nužno mora biti istinito. 
“Osjećam se kao gubitnik (a ne bih smio se tako osjećati), to znači da sam ja gubitnik.”
#5 DIHOTOMNO MIŠLJENJE – Tendencija da se događaji posmatraju kao sve ili ništa / crno ili bijelo. 
“Uvijek mi se dešavaju loše stvar (a ne bi smjele), i nikad se neće promijeniti situacija.”
#6 SKAKANJE NA ZAKLJUČAK – Vjerovanje da možemo čitati misli i predviđati ponašanje drugih ljudi. 
“Nisam to trebao reći, sigurno mi se smiju iza leđa i misle da sam totalni kreten.”
#7 PERFEKCIONIZAM – Nerealno zahtijevanje od sebe da budemo uvijek savršeni i bez pogrešaka!
“Moram uvijek biti savršen u onome šta radim, i ako nisam to znači da ne vrijedim kao osoba.”
#8 PERSONALIZACIJA – Proces dovođenja u vezu spoljašnjih događaja sa sobom onda kada ne postoji osnova za takav zaključak! 
“Prijatelji se smiju, sigurno pričaju o meni i ismijavaju me.”
#9 PRETJERANA GENERALIZACIJA – Izvlačenje opšteg pravila ili zaključka na osnovu jednog ili nekoliko izolovanih slučajeva  i primjena tog koncepta uopšteno na slične ili različite situacije.   “Pao sam ispit, neću nikad završiti ovaj studij, neću se nikad zaposliti, neću nikad imati novca, živjeću ispod mosta, moj život je promašaj, ja sam promašaj.”
Kada primijetite da imate navedene greške u mišljenju, postavite sebi nekoliko pitanja: 
Da li postoji neki drugi način na koji se može posmatrati ova situacija? Da li je realno misliti na ovakav način? Da li je ova misao u skladu s realnosti? Da moje dijete ili najbolji prijatelj razmišlja na ovakav način, da li bih ga podržao? Da li mi ovakav način razmišljanja pomaže? Koji su objektivni dokazi i činjenice da su ove misli istinite? Da li je ovo zaista najgore šta mi se moglo desiti ikada? Koje su mi realne opcije?

Ljudi su bića koja su sklona greškama. Uvijek bili, uvijek će biti. Ne biti previše strog prema sebi i drugima zbog potencijalnih grešaka i prihvatiti da će se greške dešavati u budućnosti nama i drugima te pritom osuđivati ponašanje, a ne ličnost u cijelosti.

